Breek alle apartheid-simbole af, sê MalemaJulius Malema eis dat Louis Botha se standbeeld by die parlement in Kaapstad afgebreek moet word Foto: Raymond.ellis via Wikimedia Commons Julius Malema, leier van die Ekonomiese Vryheidsvegters (EFF), het mense versoek om alle standbeelde, wat herinner aan apartheid, af te breek, het die Sunday Independent berig. “Ek daag julle uit,” het Malema gesê. “Rewolusie is nie ŉ wettige aktiwiteit nie. Julle moet ophou om te luister na dinge soos, ‘Dit is onwettig’.” Malema het die vegters van die Wes-Kaap uitgedaag: “Die standbeeld van Louis Botha by die parlement moet neerkom en hoe dit afgebreek word is julle saak. Ek stel nie belang in hoe dit afgebreek word nie… maak ŉ plan met daardie standbeeld.” Malema het Saterdag dié uitlatings tydens ŉ EFF-byeenkoms vir Menseregtedag in Langa in Kaapstad gemaak. Hy het gesê mense wat apartheid en alles wat dit verteenwoordig verag, het “ŉ plig om hierdie simbole te verwyder”. “Hou op om sulke babas te wees. Julle het apartheid afgebreek, nou kan julle nie versuim om die simbole van apartheid af te breek nie. Dit is jou plig as ŉ rewolusionêr. Neem dit op jouself. Tronk of nie, jy moet in hegtenis geneem word omdat jy Botha afgebreek het.” Malema het glo gesê hy is glad nie bang om in hegtenis geneem te word vir die woorde wat hy gesê het nie, en hy het bygevoeg hy vrees of respekteer nie “ŉ vrot regering” nie. Hy het bygevoeg die standbeeld van Cecil John Rhodes by die Universiteit van Kaapstad moet ook afgebreek word. “Daar is nie enige bespreking nie. Rhodes moet val. As hulle sê dit is te duur om hom te laat val, moet die massas daardie standbeeld van Rhodes afbreek. Dit sal nie duur wees nie. Hulle kan ons dienste huur. Ons sal dit sommer verniet gaan verwyder.”